|  |  |
| --- | --- |
| **12. NAPIREND** | **Ügyiratszám:** BSZ/ /2024. |

**ELŐTERJESZTÉS**

a Képviselő-testület **2024. február 26-i** **nyilvános** ülésére

|  |  |
| --- | --- |
| **Tárgy:** | **Balatonszepezdi utcák elnevezése** |
| **Előterjesztő:** | Bíró Imre polgármester |
| **Előkészítette:** | dr. Varga Viktória jegyző |

**TISZTELT KÉPVISELŐ-TESTÜLET!**

**I.**

Balatonszepezd község 1653 és 1677 hrsz-ú, az önkormányzat kizárólagos tulajdonában álló kivett közút elnevezésű ingatlanjai nem rendelkeznek közterület elnevezéssel.

A Magyarország helyi önkormányzatairól szóló törvény 2011. évi CLXXXIX. törvény (Mötv.) 13. § (1) bekezdés 3. pontja az önkormányzat kötelező – a 42. § 8. pontja szerint át nem ruházható képviselő-testületi – feladatai közé sorolja a közterületek elnevezést.

Az Mötv. rendelkezik arról, hogy minden belterületi és olyan külterületi közterületet el kell nevezni, amely olyan ingatlanhoz vezet, amelyen az épített környezet alakításáról és védelméről szóló törvény szerinti épület található.

Az Mötv. értelmében közterület nem viselheti olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

További szabály, hogy közterület elnevezéseként nem alkalmazható ugyanazon településen belül azonos jellegű közterületre alkalmazandó azonos, összetéveszthető elnevezés. Közterület élő személyről nem nevezhető el.

A közterületek elnevezésének, valamint az elnevezésük megváltoztatására irányuló kezdeményezés és a házszám-megállapítás szabályairól szóló 3/2023. (III.29.) önkormányzati rendelet értelmében Szentantalfa község belterületén, az egyéb belterületi és külterületi lakott helyeken a közterületeket el kell nevezni. A közterületek elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, továbbá arra, hogy az elnevezés közérthető legyen.

A rendelet értelmében a kialakított közterület elnevezésével kapcsolatos javaslatot a polgármester készíti elő. A polgármester közterület elnevezésére vonatkozóan helytörténeti, nyelvi és nyelvhelyességi, művelődéstörténeti szempontok alapján, és a helyrajzi viszonyokat figyelembe véve tesz javaslatot. A javaslatot annak benyújtása előtt 15 napra a helyben szokásos módon közzé kell tenni annak érdekében, hogy az érintett lakosság véleménye megismerhető legyen. A képviselő-testület a beérkezett véleményeket a végső javaslat kialakítása során mérlegeli.

A közút elnevezésére tett polgármesteri javaslat:

|  |  |
| --- | --- |
| **hrsz.** | **javaslat** |
| 1653 | Bokros köz |
| 1677 | Remete köz |

A javaslatot helyben szokásos módon közzétettem, a 1653 hrsz-ú utca elnevezésével kapcsolatosan egy lakossági javaslat érkezett, mely a Panoráma köz elnevezést javasolja.

**II.**

A képviselő-testület 2022. május 23-i ülésén a 60/2022. (V.23.) Bsz. határozatával elnevezte a 1114/19 hrsz-ú közterületet Szeder utca néven, azonban az utcában évek óta kint van a „Forrás utca” tábla, a központi címregiszterben a Forrás utca elnevezés szerepel, az ott lévő ingatlanok a címregiszterben Forrás utcai házszámmal rendelkeznek. A leírtak alapján az elnevezés téves volt, így a Szeder utca elnevezést vissza kell vonni.

Kérem a Tisztelt Képviselő-testületet, hogy az előterjesztést megvitatni és a határozati javaslatokat elfogadni szíveskedjen.

**HATÁROZATI JAVASLAT**

**I.**

Balatonszepezd Község Önkormányzata Képviselő-testülete tulajdonában álló

Balatonszepezd 1653 hrsz-ú közutat **Bokros köz** néven;

Balatonszepezd 1677 hrsz-ú közutat **Remete köz** néven

nevezi el.

Felkéri a jegyzőt, hogy a közterület házszámozásával kapcsolatos döntést a 3/2023. (III.29.) önkormányzati rendelet, valamint a központi címregiszterről és a címkezelésről szóló 345/2014. (XII. 23.) Korm. rendelet előírásai szerint hozza meg.

Határidő: azonnal

Felelős: jegyző

**II.**

Balatonszepezd Község Önkormányzata Képviselő-testülete tulajdonában álló Balatonszepezd 1114/19 hrsz-ú közút 60/2023. (V.23.) Bsz. határozatban tévesen megállapított „Szeder utca” elnevezését visszavonja, egyidejűleg rögzíti, hogy a közút a Forrás utca elnevezést viseli.

Felkéri a jegyzőt, hogy a központi címregiszterről és a címkezelésről szóló 345/2014. (XII. 23.) Korm. rendelet előírásai szerint a fenti változást vezesse át.

Határidő: azonnal

Felelős: jegyző

Szentantalfa, 2024. február 23.

|  |  |
| --- | --- |
|  | **Bíró Imre**  polgármester |